dh-unibe/image-text_koenigsfelden-charters-post-1500 huggingface dataset:
Wir, aͤpptyssin unnd convent frowen̄ gmenlich des gotzhùs Kùngsfeldenn,
thuͦnd kuͦnd und bekennen offennlich mit disem brieff, ✳ als wir dan̄ ussz
ordnùng unnd ansehen unser herren unnd castennvögt, schultheyssen̄ unnd
ratt der staͤtt Bernn, schuldig unnd pflichtig sinnd worden unnser mitfrowen
Cathrinen von Wattenwil ir guͦtt, ✳ libding unnd annders, ✳ so sy in unnser gotzhùs
gebracht hàtt, ✳ wider ze bekerenn, ✳ das wir aber ✳ besunnders des bàren geltts halb
zuͦ diser zitt nit vermogen zethuͦnd. ✳ harùmb so geloben unnd versprechen wir
by unnseren wyrdenn, ✳ guͦtten trùwen unnd eren ✳ der genanten unnser mitfrowen̄
uszstender suͦm̄ halb, ✳ die sich gebùrt ✳ annderthalb hundert Rinischer gùldin, ✳
namlich zuͦ jar umb̄ uff dato dis brieffs ungevärlich ✳ an alles verrer ✳
verziehen, ✳ uszrichtùng unnd betzalùng zethuͦnd, by verpflicht ✳ unnd insatzùng
unnsers gotzhùs güttern, ✳ ligennder unnd varender, ✳ die sy unnd ir erbenn,
wo wir an thuͦnder zalùng sumig wuͦrden, ✳ mag angriffenn, ✳ vertigen unnd
bezyehen bisz uff ir vollkommen benügen. ✳ unnd also hie by zebeliben unnd
darwyder nit zethuͦnd, ✳ zeredenn, ✳ noch schàffen gethan werden, ✳ verbinnden
wie unns ✳ fùr uns unnd unnser nachkommen ✳ by guͦtten trùwen, ✳ mit entzyhùng aller fùnd, ✳ uszzùg unnd gevàrden ✳ unnd was hyewider sind moͤchte ✳
unnd besonnder des rechten, ✳ so sin gemeine verzyhùng an vorganng einer sonderbaren ✳ als unnùtz wyderspricht, ✳ enntzygen ✳ unnd begeben haben in crafft
dis brieffs, ✳ der des zuͦ urkùnd mit unnsers gotzhùs unnd convents ùffgetrùckten syglen verwàrt, gebenn unnd beschehen ist uff sant Clarenn
tage, ✳ was der zwoͤlfft tag aùgstens, ✳ von Christi, unnsers herren, gebùrt
zàlt fünfftzehenhùndert zwentzig unnd fùnff jàr. ✳
schuld brief von eptissin und covent zuͦ Kunigsfelden um iɉ c ✳
Rinsch guldin
und qùittùng fròw
Karthrina vō
Wattēwyl ✳ und
verschribùng
12 . Aug: 1525 .
✳
F. Aargau .